ג'ון אמייצ'י

ג'ון אוזומה אקווגה אמייצ'י (באנגלית: John Uzoma Ekwugha Amaechi; נולד ב-26 בנובמבר 1970) הוא פסיכולוג, יועץ וכדורסלן עבר אנגלי. שיחק כדורסל באופן פעיל בין השנים 1995–2003, ולאורך 5 עונותיו בליגת ה-NBA העמיד ממוצעים כוללים של 6.2 נקודות ו-2.6 ריבאונדים למשחק.

בפברואר 2007 חשף בספרו האוטוביוגרפי "Man in the Middle" כי הוא הומוסקסואל, ובכך הפך לשחקן ה-NBA הראשון אי פעם אשר יוצא מהארון.

נעורים וקריירת מכללות
אמייצ'י נולד בבוסטון שבמסצ'וסטס, ארצות הברית, לאם אנגליה ואב ניגרי משבט האיגבו. בצעירותו חי עם אמו בעיר סטוקפורט אשר במנצ'סטר רבתי, ולקראת לימודיו התיכוניים חזר לארצות הברית על מנת להתמקצע ככדורסלן, ב"תיכון סנט ג'ון" שבטולידו, אוהיו.

בשנת 1990 החל ללמוד באוניברסיטת ואנדרבילט, אולם בעונתו היחידה בקבוצת הכדורסל שלה מיעט לשחק, וקלע 2.8 נקודות בממוצע למשחק בלבד. בשנת 1991 עבר ללמוד באוניברסיטת המדינה של פנסילבניה, ולאחר  הצטרף לקבוצת הכדורסל שלה – "פן סטייט ליטני ליונס". בשלוש עונותיו בקבוצה רשם ממוצעים מרשימים של 15.6 נקודות, 8.8 ריבאונדים ו-2.3 חסימות למשחק, אך הקבוצה לא הצליחה להעפיל לטורניר אליפות המכללות. בסיום עונתו האחרונה, 1994/1995, נבחר לחמישיית העונה של מחוז Big Ten.

קריירת משחק מקצועית
לאחר שלא נבחר בדראפט ה-NBA 1995, חתם אמייצ'י על חוזה בקבוצת קליבלנד קאבלירס. לאורך עונתו היחידה בקליבלנד שותף ב-28 משחקים, וקלע 2.8 נקודות בממוצע למשחק.

בין השנים 1996–1999 שיחק לתקופות קצרות בקבוצות שולה באסקט מהליגה הצרפתית, פנאתינאיקוס מהליגה היוונית, וירטוס בולוניה מהליגה האיטלקית "שפילד שארקס" מהליגה הבריטית ולימוז' מהליגה הצרפתית. ב-22 משחקיו ביורוליג עם פנאתינאיקוס ובולוניה העמיד אמייצ'י ממוצעים של 9.7 נקודות ו-5.3 ריבאונדים למשחק.

בשנת 1999 חזר לשחק ב-NBA, כאשר חתם על חוזה באורלנדו מג'יק. בעונתו הראשונה בקבוצה פתח ב-53 משחקים, וקלע שיא קריירה של 10.5 נקודות למשחק. לקראת עונת  דחה הצעת חוזה בסך כ-17 מיליון דולר מהלייקרס, לטובת מימוש אופציית ההישארות באורלנדו (בסך כ-600,000 דולר), בטענה ש"זה הדבר הנכון לעשות".

ביולי 2001 חתם על חוזה ל-4 עונות ביוטה ג'אז, אך בשל יכולתו המאכזבת (2.6 נקודות למשחק) הועבר בסיום עונת  לניו יורק ניקס, ממנה שוחרר באופן מיידי. באותו הקיץ פרש אמייצ'י ממשחק, בגיל 32.

חייו האישיים
לאחר פרישתו ממשחק הקים אמייצ'י חברה בשם "Amaechi Performance Systems", בה הוא משמש כפסיכולוג וכיועץ.

בפברואר 2007 פרסם אוטוביוגרפיה בשם "Man in the Middle", בה תיאר את קשייו כספורטאי הומוסקסואל בארון. בכך היה ההומוסקסואל המוצהר הראשון אשר שיחק בעברו בליגת ה-NBA. בשנת 2013 יצא מהארון שחקן וושינגטון ויזארדס, ג'ייסון קולינס, אשר הפך בכך לשחקן ה-NBA השני אשר יוצא מהארון, והראשון אשר עושה זאת בעודו שחקן פעיל.

בשנת 2011 הוענק לאמייצ'י תואר קצין במסדר האימפריה הבריטית (OBE), כהוקרה על תרומתו לספורט ועל פעילותו ההתנדבותית בממלכה המאוחדת.

התגובות ליציאה מהארון
בתגובה ליציאתו מהארון של אמייצ'י, נשאל כדורסלן העבר טים הארדוויי לגבי התמודדות תאורטית שלו עם חבר לקבוצה הומוסקסואל, והגיב בחריפות: "ראשית, לא הייתי רוצה אותו בקבוצה שלי. שנית, אם הוא היה בקבוצה שלי הייתי מתרחק ממנו כי אני לא חושב שזה בסדר ואני לא חושב שהוא צריך להיות בחדר ההלבשה. הייתי דורש שיעבירו אותו לקבוצה אחרת, או שיעבירו אותי. אם יתר שחקני הקבוצה מבולבלים ולא יכולים להתרכז ותמיד דואגים בגללו בחדר ההלבשה או על המגרש, יהיה להם קשה להתחרות ולקבל אותו כחבר לקבוצה". כשנשאל, בתגובה, האם הוא הומופוב, השיב: "אני שונא הומואים. אני לא אוהב להיות לידם. כן, אני הומופוב. אני לא חושב שזה צריך להיות קיים בעולם, או בארצות הברית. אני לא אוהב את זה".

בניגוד להארדוויי, שחקנים רבים הביעו תמיכה באמייצ'י וביציאתו מהארון; גרנט היל, אשר שיתף עמו פעולה באורלנדו מג'יק, אמר כי "המעשה של ג'ון עשוי להעניק לשחקנים הומוסקסואלים אחרים את הרגשת הנוחות והביטחון לצאת מהארון גם כן, בין אם כשחקנים פעילים או לאחר הפרישה ממשחק". גם שחקן העבר צ'ארלס בארקלי הגיב בחיוב: "זה לא צריך להיות עניין גדול לאף אחד. אני יודע ששיחקתי לצד שחקנים הומוסקסואלים, וזאת לא צריכה להיות הפתעה או בעיה לאף אחד".

קישורים חיצוניים

הערות שוליים

כדורסלנים בריטים
מסצ'וסטס: כדורסלנים
כדורסלני אוניברסיטת ואנדרבילט
כדורסלני אוניברסיטת המדינה של פנסילבניה
שחקני NBA שלא נבחרו בדראפט
כדורסלני קליבלנד קאבלירס
כדורסלני שולה באסקט
כדורסלני פנאתינאיקוס
כדורסלני וירטוס בולוניה
כדורסלני לימוז'
כדורסלני אורלנדו מג'יק
כדורסלני יוטה ג'אז
כדורסלנים להט"בים
ספורטאים להט"בים בריטים
כותבי אוטוביוגרפיה בריטים
קצינים במסדר האימפריה הבריטית
אנגלים ממוצא ניגרי
אנגלים שנולדו ב-1970